সকলেই জানেন, পলুর একমাত্র খাদ্য তুঁতপাতা। এর জন্য পলু পালনকারী চাষিরা তুঁত বাগানও তৈরি করেন। এই তুঁত বাগান বা খেতগুলি হয় অন্যান্য সব্জি খেতের পাশেই। কয়েক বছর যাবৎ বেগুন ও ঢেঁড়শ চাষে এক ধরনের অত্যন্ত ক্ষতিকর রাসায়নিক প্রয়োগ করা হচ্ছে। এই প্রয়োগ মুর্শিদাবাদ ও বীরভূম অঞ্চলে বেশি। বেগুনে ওই রাসায়নিকটি স্প্রে করা হয় এবং এতে বেগুন যেমন পোকার থেকে রেহাই পায়, তেমনই দ্রুত বৃদ্ধিও পায়। এই কড়া রাসায়নিকটি তুঁতপাতাকেও সংক্রামিত করছে। চাষিরা সরাসরি এ তুঁতপাতা পলুকে খাওয়ানোর ফলে পলু তা সহ্য করতে পারছে না এবং পলু মারা যাচ্ছে।